Pedro Flores (kompositor)

Hi **Pedro Flores** (Marso 9, 1897 &ndash; Hulyo, 1979) natawo ha bungto han Naguabo, Puerto Rico usa nga kilalado nga kompositor hin mga balada ngan bolero tikang ha Puerto Rico.

## Syahan nga bahin hin kinabuhi
Hi Flores natawo ha ngaran nga **Pedro Juan Flores Córdova** ngan usa hin napulo kag duha nga kabataan nga natawo ngadto hin kablas nga pamilya.  Han siyam pa la an idad ni Flores, namatay an iya amay ngan tungod hini napiritan hiya nga magtrabaho nga bata pa.  Han 16 ka tuig an iya idad, kinmuha hiya hin ispisyal nga kurso didto han Universidad de Puerto Rico ngan nakakarawat hiya han iya certificado hin pagkamaestro.  Nagtutdo hi Flores hin lima ka tuig ngan nagtrabaho hiya hin usa ka tuig ha usa nga molino hin asukar ha isla han Vieques.

Han tuig 1918, nagsirbe hiya hin puwesto nga klerikal dida han U.S. Army.  Nakakuha hiya hin *honorable discharge* (o umiwas ha pwesto nga may dungog) tikang han Army han 24 ka tuig na an iya idad.

## Trio Borinquen
Han 1926, hi Flores kinmadto ha Nueva York nga waray pormal nga pag-aram hin musika ngan binmulig hiya hin lain nga Puertorriqueño nga kompositor nga hi Rafael Hernández han iya "Trio Borinquen".  Bisan man kon hi Flores ngan Hernández nagkasangkay, nagkakompetensya gihapon hira komo mga kompositor.  Han pagsurat ni Flores han iya kanta nga "Sin Banderas", dinmalidali hi Hernandez pagsurat han iya kanta nga "Preciosa".

Han 1930, nagtukod hi Flores han iya kalugaringon nga trio nga iya ginngaranan nga "Trio Galon", ngan an musika ngan mga kanta hini malurulaksi an katukar kaysa han "Trio Borinquen".  Hi Flores nagkaada hin mga problema han kompaniya nga nagmamantala hin musika ngan ginbayaan niya an trio.  Binmalhin hiya ngadto ha Mehico ngan sunod inmukoy hiya ha Cuba hin madali nga panahon.  Hi Flores ha pagtika-iha binmalik ha Nueva York nga diin iya ginre-organisa an iya "daan" nga trio.  Upod han mga magkaranta han hini nga bag-o nga trio amo hira Myrta Silva, Daniel Santos ngan Pedro Ortiz Davila "Davilita".

## Mga sinurat ngan ginkumposo
Upod han mga kanta nga ginsurat ni Flores amo an: "Amor Perdido" (Nawara nga Gugma), "Bajo un Palmar" (Ha Ilarom hin Palma), "Borracho no Vale" (Waray ko la Bisan Hubog), "Linda", "Sin Banderas" (Waray Bandira), "Despedida" (Panamilit) and "Perdon" (Pasayloa ako).

Upod han mga nagpasundayag han iya mga kanta amo hira: Beny More, Los Panchos, Celia Cruz, ngan Maria Luisa Landin. In 1996 nga ispisyal nga programa ha telebisyon nga naghatag hin dungog han iya buhat nagpili hin mga bersyon han iya kanta nga ginpasundayag hin damo nga mga Puertorriqueño ngan internasyonal nga mga artista sugad kanda Ednita Nazario, Marc Anthony, Yolandita Monge ngan Shakira.

## Urhe nga mga panuigon
Namatay hi Pedro Flores ha San Juan, Puerto Rico dida han Hulyo, 1979 ngan ginlubong hiya ha Sementeryo han Santa Maria Magdalena de Pazzis nga nahamutang ha Viejo San Juan.

## Kitaa gihapon
*Lista hin mga kilalado nga mga Puertorriqueño

## Mga sumpay ha gawas
**Puyde ka mamati hiton kan Pedro Flores "Perdon" [http://www.piano-bar.com/pages/perdon.htm  Dinhe]  ngan han "Amor Perdido" [http://www.piano-bar.com/pages/perdido.htm  Dinhe] **
*Popular nga Kultura